REGULAMENTUL (CE) NR. 902/2009 AL COMISIEI
din 28 septembrie 2009
privind autorizarea unui preparat enzimatic de endo-1,4-beta-xilanază produsă de Trichoderma reesei (CBS 114044) ca aditiv pentru hrana purceilor înțărcați, puilor de găină pentru îngrășat, puicuțelor pentru ouat, curcanilor pentru îngrășat și curcanilor crescuți pentru reproducție (titularul autorizației Roal Oy)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea utilizării aditivilor destinați hranei animalelor, precum și criteriile și procedurile de acordare a unei astfel de autorizații.
(2)
Prezentul regulament autorizează preparatul enzimatic de endo-1,4-beta-xilanază ca aditiv pentru hrana purceilor înțărcați, puilor de găină pentru îngrășat, puicuțelor pentru ouat, curcanilor pentru îngrășat și curcanilor crescuți pentru reproducție.
(3)
În conformitate cu articolul 7 din Regulamentul (CE) nr. 1831/2003, s-a depus o cerere de autorizare pentru preparatul menționat în anexa la prezentul regulament. Cererea a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.
(4)
Autoritatea Europeană pentru Siguranța Alimentară (denumită în continuare „autoritatea”) a efectuat evaluarea riscului în conformitate cu articolul 8 alineatul (3) din Regulamentul (CE) nr. 1831/2003.
(5)
Cererea se referă la autorizarea preparatului de endo-1,4-beta-xilanază produsă de Trichoderma reesei (CBS 114044) ca aditiv pentru hrana purceilor înțărcați, puilor de găină pentru îngrășat, puicuțelor pentru ouat, curcanilor pentru îngrășat și curcanilor crescuți pentru reproducție în vederea clasificării în categoria „aditivi zootehnici”.
(6)
Autoritatea concluzionează în avizele sale din 21 mai 2008 (2) și 21 aprilie 2009 (3) că preparatul de endo-1,4-beta-xilanază produsă de Trichoderma reesei (CBS 114044) nu are un efect nociv asupra sănătății animale, asupra sănătății umane sau asupra mediului și că utilizarea preparatului poate avea un efect benefic semnificativ asupra creșterii în greutate și conversiei hranei. Autoritatea nu a considerat necesară prevederea unor cerințe specifice de monitorizare ulterioară introducerii pe piață. Autoritatea a verificat, de asemenea, raportul privind metoda de analiză a aditivului furajer din furaje, prezentat de laboratorul comunitar de referință înființat prin Regulamentul (CE) nr. 1831/2003.
(7)
Evaluarea preparatului respectiv arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui preparat ar trebui să fie autorizată, conform dispozițiilor din anexa la prezentul regulament.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatul menționat în anexă, aparținând categoriei „aditivi zootehnici” și grupului funcțional „promotori de digestibilitate”, este autorizat ca aditiv pentru hrana animalelor în condițiile prevăzute în anexă.
Articolul 2
Prezentul regulamentul intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 septembrie 2009.